
На основу члана 24. став 2. Закона о Заштитнику грађана („Сл. гласник РС“, бр. 79/2005 и 54/2007), поводом информације добијене од Повереника за информације од јавног значаја и заштиту података о личности о спроведеним оперативним радњама Министарства унутрашњих послова у поступку испитивања да ли М. М., из К., испуњава безбедносне услове за пријем у радни однос у Министарство унутрашњих послова (као услов за пријем на основне студије Криминалистичко-полицијске академије), сматрајући да ће давањем мишљења из своје надлежности најцелисходније допринети унапређењу заштите загарантованих људских слобода и права и унапређењу рада органа који на основу закона одлучују о правима, обавезама и интересима грађана, Заштитник грађана Министарству унутрашњих послова даје
М И Ш Љ Е Њ Е

У поступку утврђивања да ли М. М. испуњава безбедносне услове за пријем у радни однос у Министарство унутрашњих послова, као услов за пријем на основне студије Криминалистичко-полицијске академије, цењена је само чињеница осуђиваности њене мајке, без испитивања њеног личног односа према тој околности. 

У циљу остваривања сврсисходности поступка, потребно је да се у непосредном разговору са М.М. испита и њен лични однос према околности да је њена мајка осуђивана, и да се на основу сагледавања свих релевантних околности процени испуњеност прописаних услова.   

Р а з л о з и:

Повереник за информације од јавног значаја и заштиту података о личности се 16. августа 2012. године дописом обратио Заштитнику грађана, наводећи да је утврдио повреде права утврђених Законом о заштити података о личности у „случају“ М. М., као и да сматра да је дошло и до повреде других права, за чију заштиту је надлежан Заштитник грађана.
У циљу сагледавања релеватних околности, Заштитник грађана је обавио разговоре са начелником Управе полиције, генералом полиције Младеном Курибаком, деканом Криминалистичко-полицијске академије Проф. Др Гораном Милошевићем, као и начелником Полицијске управе Краљево Богољубом Живковићем. Прибављена је документација која се односи на испитивање да ли М. М. испуњава безбедносне услове за пријем у радни однос у Министарство унутрашњих послова.
Из расположиве документације и добијених појашњења проистиче да је у поступку испитивања испуњености безбедноснних услова М. М. цењена само чињеница да је њена мајка осуђивана, а уопште није испитан лични однос М.М.према тој околности. 

Заштитник грађана је става да је осим законитости и правилности, неопходно остварити и сврсисходност поступка испитивња испуњености безбедноснх услова, тако што ће се потпуно сагледати све околности релевантне за утврђивање испуњености услова. У том смислу, потребно је у непосредном разговору са М. М. испитати њен лични однос према чињеници да је њена мајка била осуђивана, и на основу сагледавања свих релевантних околности проценити испуњеност тражених услова. 
Заштитник грађана поред права на покретање и вођење поступка, има право и да пружањем добрих услуга, посредовањем и давањем савета и мишљења о питањима из своје надлежности делује превентивно, у циљу унапређења рада органа управе и унапређења заштите људских слобода и права.
Из наведених разлога, Заштитник грађана, на основу члана 24. став 2. Закона о Заштитнику грађана, даје ово мишљење и о њему обавештава надлежне органе, како би се одредили према проблемима на које се у Мишљењу указује, тј. благовремено предузели предложене и друге одговарајуће мере из своје надлежности ради њиховог решавања. 

